MRK nou self gelykheidshof toe oor BLFAndile Mngxitama, president van die BLF. Foto: ANA. Die Menseregtekommissie (MRK) het sulke ernstige klagtes oor die BLF-president, Andile Mngxitama, se uitlatings die afgelope naweek op Potchefstroom ontvang dat hy besluit het om die saak in die gelykheidshof verder te voer. Die MRK sê hy is diep besorg oor die voortdurende openbare uitlatings deur politieke leiers en lede van die publiek wat die potensiaal het om elke Suid-Afrikaner se reg op veiligheid te skend. Die uitlatings benadeel ook maatskaplike samehorigheid en ondermyn nasionale eenheid. Die kommissie sê in ŉ verklaring hoewel vryheid van spraak belangrik en onontbeerlik in Suid-Afrika se grondwetlike demokrasie is en die MRK dit sal bevorder en beskerm, moet daarop gelet word dat dit nie ŉ reg sonder beperkings is nie. Die kommissie meen die uitlatings deur Mngxitama oorskry die perke van wettig toelaatbare spraakvryheid; vandaar die besluit om met ŉ regsaksie in die gelykheidshof teen hom te begin. Die MRK het Woensdag gesê hy het talle klagtes ontvang ná Mngxitama se toespraak op 8 Desember in die Ikageng-stadion tydens die verkiesingsbekendstelling van BLF. “Die kommissie het ook ŉ video van die saamtrek gekyk waarin mnr. Mngxitama vir die gehoor sê hulle sal wit mense doodmaak,” het die MRK gesê. Hy het belowe BLF sal “hul vroue doodmaak, ons sal hul kinders doodmaak, ons sal hul honde doodmaak, ons sal hul katte doodmaak, ons sal enigiets doodmaak wat ons aantref …”. Die DA en AfriForum het Mngxitama ook oor dié uitsprake by die gelykheidshof aangegee, terwyl die VF Plus ŉ strafregtelike aanklag teen die BLF-leier aanhangig gemaak het.